P. Hrušovský, predseda NR SR: (2003-02-25):
Nech sa páči, pán poslanec. V. Tkáč, poslanec: Ďakujem pekne, pán predseda. Ďakujem všetkým, ktorí vystúpili, a chcem povedať, že som rád, že žijem v krajine, kde je sloboda prejavu. Chcem predovšetkým povedať, že ide predovšetkým o otázky týkajúce sa naozaj politickej zodpovednosti. Ak verejne oznámené fakty o poklese voličskej základne politického subjektu sú prepieranie špinavej bielizne, tak potom naozaj neviem, akým spôsobom o politickej zodpovednosti je možné hovoriť aj na verejnosti. Chcel by som povedať, že boli aj prekrúcané niektoré moje slová. Musím reagovať na vystúpenie pána poslanca Maxona. Ja som hovoril o asertivite vo vzťahu k diskusiám, o tom, akým spôsobom  usporiadať pomery vo vedení výborov. Nebudeme v tejto súvislosti po vašom schválení za poslanecký klub robiť žiadne problémy. Chcem v tejto súvislosti povedať tiež aj na margo volieb v Rade Európy, že pán Cabaj nehovorí pravdu, pretože republikové grémium malo rozhodovať o členstve a funkciách v EDG Europe democratic group o šesť hodín po tom, keď bolo treba predložiť kandidatúru. Chcem  v tejto súvislosti povedať, že pokiaľ ide o hodnoty, a toto je podstatné aj z hľadiska orientácie poslaneckého klubu, ktorý z nezávislých poslancov by mohol vzniknúť, že som o týchto hodnotách jasne hovoril. Hovoril som o tom, že na trnavskom sneme boli zapracované hodnoty týkajúce sa euroatlantickej orientácie, hodnoty, ktoré uznáva Európska demokratická únia, citoval som doslova Klesheimskú deklaráciu, a chcem aj povedať, že pred niekoľkými doslova dňami som bol opätovne zvolený za  podpredsedu Europe democratic group skupiny európskych demokratov Rady Európy, ktorá má svoj politický program a dokumenty HZDS  v tejto súvislosti o týchto programoch hovorili. Práve náš protest proti časti vedenia HZDS je v tom, že sa tieto hodnoty nenapĺňajú. Zároveň by som chcel povedať jednou vetou, ak dovolíte, aj o otázkach, či sme niečo vedeli alebo nevedeli  pred voľbami. Náš protest proti metódam bol najmä vo vzťahu k pôsobeniu vedenia HZDS po voľbách do Národnej rady. Seriál porušení stanov, vylučovanie Hnutia mladých za demokratické Slovensko a ďalšie kroky boli príčinami nášho postupu. Dovoľte mi veľmi zásadné vyhlásenie na záver. Chcel by som v tejto súvislosti povedať, že mi je ľúto, ale pochybnosti o našom členstve či nečlenstve sú jasne zapísané v právnickom nezmysle, akým je uznesenie Republikového predstavenstva HZDS z 15. 2. a neskôr, akým spôsobom sa znovu so lžou dostali tieto závery z republikového predstavenstva do rozhodnutia, ktoré sme dostali v piatok minulý týždeň. Rozhodnutie republikového predstavenstva, a je mi ľúto, že niektorí kolegovia po mne vykrikovali, a preto nepočúvali, čo som citoval a snažil som sa maximálne vyjsť v ústrety  rozhodnutiu politického grémia a predsedu Národnej  rady, znovu opakujem, že v rozhodnutí republikového predstavenstva  z 15. 2. sa konštatovalo, že sme vystúpili z poslaneckého klubu a v bode 4, budem to citovať: „Republikové predstavenstvo konštatuje, že členstvo v HZDS a súčasne v iných politických subjektoch je vylúčené. Preto sa ďalej posudzuje tak, že nie sú  členmi HZDS v rozsahu celého výkonu  členských práv a povinností člena HZDS.“ Pán Cabaj, nikde sa tu nehovorí o pozastavení členstva, ani v jednom texte republikového predstavenstva. Na rozdiel od rozhodnutia, ktoré sme dostali v piatok, kde sa v rozpore  s týmto republikovým predstavenstvom konštatuje, že v súlade s článkom 7 rozhodlo predstavenstvo aj o okamžitom pozastavení výkonu členských práv a povinností. To je lož. Republikové predstavenstvo rozhodlo, že členstvo v HZDS je vylúčené súčasne s inými politickými subjektmi, preto sa ďalej  posudzuje, takže nie sú členmi HZDS v rozsahu celého výkonu členských práv a povinností. Pán Mikloško, pán kolega Mikloško, ak nie som členom HZDS, ako môžem potom dať opravný prostriedok proti vylúčeniu na rozhodcovskú komisiu. Vy ste to nazvali súd. Akým právom môžem v situácii, keď už nie som členom HZDS, dávať opravný prostriedok. Verejne vyhlasujem v mene celého klubu, nie sme členmi Hnutia za demokratické Slovensko, nemôžeme a nechceme dať opravný prostriedok proti nášmu nečlenstvu v HZDS. Ďakujem za pozornosť. (Potlesk)